1Dikutiko itu Kaisar Agustus mamarentahkan, supayo, kasadonyo urang warga negara Karajaan Roma mandaftarkan diri, untuak ka di etong.
2Ma etong panduduak nan partamu kali ko, dilansuangkan dikutiko Kirenius manjadi gubenur di nagari Siria.
3Di maso itu, kasadonyo urang bi payi untuak mandaftarkan diri, ka kotanyo surang-surang.
4Yusuf pun barangkek dari Nazaret di Galilea, ka Betlehem di Yudea, tampaik kalayieran Nabi Daud; dek karano Yusuf adolah katurunan Nabi Daud.
5Yusuf mandaftarkan diri samo-samo jo Siti Maryam, tunangannyo nan sadang manganduang.
6Kutiko inyo sampai di Betlehem, tibolah masonyo dek Siti Maryam, untuak ka malayiekan.
7Inyo malayiekan surang anak laki-laki, anaknyo nan partamu. Anak tu dipaluiknyo jo kain lampin, sudah tu dilatakkannyo di dalam lawak-lawak nan barisi jarami; dek karano inyo indak mandapek tampaik untuak bamalam.
8Pado malam tu ado tukang-tukang gubalo nan sadang manjago domba-dombanyo di tangah padang di daerah tu.
9Indak di sangko-sangko malekaik Tuhan manampakkan diri kabake inyo, cahayo tarang nan dari Tuhan, bacahayo manaranginyo, tukang-tukang gubalo tu sangaik katakuik-an.
10Tapi malekaik tu bakato, "Kalian jan takuik! Dek karano ambo datang untuak mambawok kaba baiak untuak kalian -- kaba nan sangaik manggadangkan ati kasadonyo urang.
11Di ari ko, di kota Nabi Daud lah layie Rajo Panyalamaik angkau, iyolah Isa Almasih, Tuhan.
12Ikolah tandonyo: Angkau ka mandapek-i surang anak nan bapaluik jo kain lampin, sadang balalokkan di lawak-lawak."
13Tibo-tibo malekaik tu, disaratoi pulo dek malekaik lain nan sangaik banyak, kasadonyo bi mamuji Allah. Inyo bi mangatokan,
14"Tapujilah Allah di langik nan sangaik tinggi! Sarato jo di muko bumi, aman santosolah manusia nan layi manyanangkan ati Tuhan!"
15Sasudah malekaik-malekaik tu bi barangkek, babaliak ka sarugo, mako tukang-tukang gubalo tu, bi mangecek sasamo inyo, "Molah kito ka Betlehem, untuak maliyek kajadian nan tajadi tu, nan lah di agiah tawu dek Tuhan kabake kito."
16Inyo basugiro untuak barangkek, mako payilah inyo manamui Siti Maryam, sarato jo Yusuf, sarato jo Anak nan sadang lalok di dalam lawak-lawak.
17Kutiko tukang-tukang gubalo tu, maliyek Anak tu, mako inyo bi mancuritokan, apo nan dikatokan dek malekaik-malekaik kabake inyo, tantang Anak tu.
18Kasadonyo urang bi tacangang mandangakan curito tukang-tukang gubalo tu.
19Tapi, Siti Maryam marasiyokan kasadonyo tu di dalam atinyo, sarato ma inok mamanuangkannyo.
20Tukang-tukang gubalo tu babaliak ka tangah padang, sambia mamuji, sarato jo mamuliekan Allah, dek karano, sadonyo nan lah inyo danga, nan lah inyo caliak, tapek bana sarupo jo nan dikatokan dek malekaik.
21Kutiko lah ba umua salapan ari, anak tu di sunaikkan. Urang gaek-Nyo ma agiah Inyo namo Yesus (Isa Almasih), namo nan dibarikan dek malekaik untuak-Nyo sabalun Inyo dikanduang dek mandeh-Nyo.
22Tibolah masonyo Yusuf jo Siti Maryam, untuak manjalankan adaik panyucian, manuruik paratuaran agamo Nabi Musa. Mako inyo bawoklah Anak tu ka Yerusalem untuak ka disarahkan kapado Tuhan.
23Dek karano, di dalam Paratuaran Agamo Tuhan, ado tatulih nan bakcando iko, "Satiyok anak laki-laki nan paliang tuwo, musti disarahkan kapado Tuhan."
24Inyo bamukasuik pulo nak ka mampasambahkan karoban, iyolah sapasang buruang balam, atau duwo ikua buruang marpati nan mudo, samo jo bakcando nan lah ditantukan dek Paratuaran Tuhan.
25Pado maso itu di Yerusalem ado surang urang nan banamo Simeon. Inyo adolah urang elok, nan sabana takuik kapado Allah, sarato sadang mananti-nantikan pabilokoh masonyo Allah ka manyalamaikkan banso Israel. Roh Allah ado dalam dirinyo,
26Roh Allah lah mambaritawu kabake inyo, baraso inyo alun ka mati lai, sabalun inyo maliyek Rajo Panyalamaik nan dijanjikan dek Tuhan.
27Dek karano bimbiangan dari Roh Allah, Simeon masuak ka Rumah Tuhan. Dikutiko itu masuak pulolah Yusuf jo Siti Maryam mambawok Isa Almasih dalam pangkuannyo, untuak mampabuwek upacara nan lah diparentahkan dek paratuaran agamo.
28Mako Simeon ma ambiak anak tu, untuak ka dipangkunyo, sudah tu inyo mamuji Allah,
29"Tuhan, kiniko Angkau lah manapek-i janji Angkau. Biyalah pisuruah Angkau ko mati jo basukocito.
30Dek karano, jo mato ambo sandiri ambo lah maliyek Panyalamaik nan datang dari Angkau.
31Panyalamaik tu lah Angkau sadiyokan untuak sagalo banso:
32bakcando tarang nan manarangi jalan untuak banso-banso nan lain, untuak datang kapado Angkau; iyolah tarang nan mandatangkan aromaik untuak umaik Angkau Israel."
33Bapak jo mandeh Anak tu tacangang, mandangakan apo nan dikatokan dek Simeon tantang Anaknyo.
34Simeon mambarakaik-i Yusuf sarato jo Siti Maryam, sarato bakato kabake Siti Maryam, mandeh Anak tu, "Anak ko lah dipiliah dek Allah, untuak ka mambinasokan, sarato jo untuak ka manyalamaikkan banyak urang Israel. Inyo ka manjadi tando dari Allah, nan ka dilawan dek banyak urang,
35jo caro nan baitu, mako tabongkalah apo nan ado di ati urang-urang tu. Kasadiahan ka manusuak ati angkau, bakcando ditusuak dek padang nan tajam."
36Ado pulo surang lai nabi padusi, nan lah sangaik gaek. Namonyo Hana, anak Fanuel, dari suku Asyer. Sasudah tujuah tawun barumah tanggo,
37mako Hana marando, kiniko inyo lah ba umua salapan puluah ampek tawun. Inyo indak panah doh baranjak dari Rumah Tuhan. Siang malam inyo ba ibadaik kapado Allah, badowa sarato jo bapuwaso.
38Tapek pulo dikutiko itu, inyo tibo, mako inyo pun mamuji Allah, sarato bakato tantang parkaro Anak tu, kabake sadonyo urang nan mananti-nantikan, masonyo Allah mamardekakan Yerusalem.
39Sasudah Yusuf jo Siti Maryam, mangarajokan kasadonyo nan diwajibkan dek Paratuaran Agamo Tuhan, mako inyo babaliak ka Nazaret di Galilea.
40Anak tu batambah gadang sarato batambah kuwaik. Inyo sabana sangaik bijaksano, sarato sangaik dikasiahi dek Allah.
41Satiyok tawun urang gaek Isa Almasih payi ka Yerusalem untuak marayokan Ari Rayo Paskah.
42Kutiko Isa Almasih lah ba umua duwo baleh tawun, Inyo payi pulo jo urang gaek-Nyo ka Ari Rayo Paskah tu, bakcando nan biaso.
43Kutiko lah salasai Ari Rayo tu, inyo bi pulang, tapi Isa Almasih, Anak tu, Inyo tatap tingga di Yerusalem, bapak jo mandeh-Nyo indak tawu.
44Bapak jo mandeh-Nyo manyangko Inyo ado dalam rombongan. Sasudah bajalan sahari pajalanan jauahnyo, barulah takana dek urang gaek-Nyo, mako inyo carilah Isa Almasih di antaro sanak sudaro, sarato jo di antaro urang-urang nan bakatawuan jo inyo.
45Tapi, Isa Almasih indak ado juwo doh basuwo, mako tapasolah urang gaek-Nyo babaliak ka Yerusalem, untuak mancari Inyo.
46Sasudah tigo ari urang gaek-Nyo mancari, barulah basuwo jo Isa Almasih, Inyo ado di Rumah Tuhan. Sadang duduak mandangakan guru-guru agamo nan banyak tanyo.
47Kasadonyo urang nan mandangakan Isa Almasih, bi tacangang, dek karano sagalo jawaban-Nyo sabana tapek.
48Urang gaek-Nyo pun tacangang maliyek Isa Almasih. Mandeh-Nyo pun batanyo, "Nak, baa mangko angkau pabuwek nan bakcando iko kabake kami? Mandeh jo apak lah cameh dek mancari!"
49Inyo manjawab, "Baa mangko dicari Ambo? Apokoh apak jo biyai indak tawu, baraso Ambo ko musti barado di rumah Bapak Ambo?"
50Tapi urang gaek-Nyo indak mangarati jo kecek Isa Almasih tu.
51Sudah tu, mako pulanglah Isa Almasih samo-samo jo urang gaek-Nyo ka Nazaret, Inyo patuah ka urang gaek-Nyo. Kasadonyo kajadian tu, dirasiyokan sajo dek Siti Maryam di atinyo.
52Isa Almasih samakin batambah gadang, sarato batambah pulo alemu pangatawuan-Nyo, Inyo dikasiahi dek Allah sarato disukoi dek urang nan banyak.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn